## Zakon o doplatku za djecu

### NN 94/2001 (30.10.2001.), Zakon o doplatku za djecu

# HRVATSKI SABOR

1588

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O DOPLATKU ZA DJECU

Proglašavam Zakon o doplatku za djecu, koji je donio Hrvat­ski sabor na
sjednici 19. listopada 2001.

Broj: 01–081–01–3315/2

Zagreb, 24. listopada 2001.

Predsjednik
Republike Hrvatske
**Stjepan Mesić,** v. r.

## ZAKON

### O DOPLATKU ZA DJECU

I. OPĆE ODREDBE

Članak 1.

Doplatak za djecu je novčano primanje koje koristi roditelj ili druga
osoba određena ovim Zakonom, radi potpore uzdrža­vanja i odgoja djece.

Članak 2.

(1)  Pravo na doplatak za djecu
stječe se i ostvaruje ovisno o visini ukupnog dohotka članova kućanstava
korisnika i drugih uvjeta utvrđenih ovim Zakonom.

(2)  Za ostvarivanje prava na
doplatak za djecu izvanbračna zajednica, u smislu ovoga Zakona, izjednačava se
bračnom zajednicom.

Članak 3.

(1)  Doplatak za djecu ne može
biti predmet ovrhe ili osiguranja, osim po sudskoj odluci radi uzdržavanja u
korist djece za koju se ostvaruje taj doplatak.

(2)  Doplatak za djecu je osobno
pravo korisnika određenog ovim Zakonom koje se ne može prenositi na drugu
osobu.

(3)  Iznimno, doplatak za djecu
može se isplaćivati drugoj osobi u slučajevima određenim ovim Zakonom.

(4)  Ako oba bračna druga mogu
ostvariti pravo na doplatak za djecu, dužni su se sporazumjeti koji od njih će
to pravo ostvarivati.

Članak 4.

Prvo na doplatak za djecu može se ostvarivati samo po jednoj osnovi.

Članak 5.

(1)  U postupku ostvarivanja
prava na doplatak za djecu osigurava se dvostupnost rješavanja u Hrvatskom
zavodu za mirovinsko osiguranje (u daljnjem tekstu: Zavod) kao i sudska zaštita
prava.

(2)  U postupku rješavanja o
pravu na doplatak za djecu primjenjuju se odredbe Zakona o općem upravnom
postupku, ako ovim Zakonom nije drukčije određeno.

II. KORISNICI DOPLATKA ZA DJECU I DJECA KOJIMA PRIPADA DOPLATAK

Članak 6.

(1)  Pravo na doplatak za djecu
može ostvariti roditelj, posvojitelj, skrbnik, očuh, maćeha, baka, djed i osoba
kojoj je na temelju rješenja nadležnog tijela za poslove socijalne skrbi dijete
povjereno na čuvanje i odgoj (u daljnjem tekstu: korisnik) za svu djecu koju
uzdržava, pod uvjetima utvrđenim ovim Zakonom.

(2)  Korisnik doplatka za djecu može
biti i punoljetno dijete bez oba roditelja koje je na redovitom školovanju.

Članak 7.

Korisnik iz članka 6. ovoga Zakona može biti hrvatski dr­žav­ljanin koji
ima neprekidno prebivalište u Republici Hrvatskoj najmanje tri godine prije
podnošenja zahtjeva i ispunjava uvjete propisane ovim Zakonom.

Članak 8.

(1) Doplatak za djecu pripada za svu djecu koju korisnik stvarno uzdržava,
i to:

1. za vlastitu djecu, posvojenu djecu ili postorčad,

2. za uzdržavanu unučad i

3. drugu djecu bez roditelja.

(2) Za unučad i drugu djecu uzetu na uzdržavanje pripada doplatak za
djecu korisniku i kad ta djeca imaju roditelje, i to:

1. kad im se roditelj nalazi na odsluženju vojnog roka, a dijete nema
drugog roditelja,

2. ako su im roditelji potpuno i trajno nesposobni za privre­đivanje,

3. ako im se roditelji nalaze
na izdržavanju kazne zatvora ili su upućeni radi primjene mjere sigurnosti,
odnosno odgojne ili zaštitne mjere u ustanove prema propisima o izvršenju
kaznenih sankcija,

4. ako je roditeljima oduzeto
roditeljsko pravo.

Članak 9.

(1) Za dijete koje je državljanin
Republike Hrvatske s pre­bivalištem u inozemsvu, ne pripada pravo na doplatak
za djecu, osim ako međunarodnim ugovorom nije drukčije određeno.

(2) Za dijete koje je strani
državljanin i za dijete bez dr­žavljanstva, s prebivalištem na teritoriju
Republike Hrvatske, ne pripada pravo na doplatak za djecu po ovome Zakonu, osim
ako međunarodnim ugovorom nije drukčije određeno.

(3) Za dijete stranca kojem
je odobreno trajno nastanjenje pripada pravo na doplatak za djecu po ovome
Zakonu.

Članak 10.

(1)  Doplatak za djecu pripada do navršene 15. godine života djeteta,
odnosno do kraja školske godine u kojoj dijete navršava 15 godina života.

(2)  Doplatak za djecu pripada za dijete koje se nalazi na redovitom školovanju
u srednjoj školi do završetka toga školovanja, a najduže do kraja školske
godine u kojoj dijete navršava 19 godina života.

(3)  Iznimno od odredbe iz stavka
2. ovoga članka, za dijete s oštećenjem zdravlja pripada doplatak za djecu,
prema propisima iz socijalne skrbi, i nakon navršene životne dobi iz stavka 2.
ovoga članka do završetka redovitog školovanja u srednjim školama, a najduže do
21. godine života.

(4)  Za dijete, koje po prestanku
bolesti nastavi redovito školovanje u srednjoj školi, ali koje zbog duže
bolesti nije u mogućnosti završiti školovanje u redovitom roku, produljuje se
pravo na doplatak za djecu i preko godina do kojih pripada doplatak u slučaju školovanja
u srednjim školama, i to za onoliko vremena koliko je dijete izgubilo od
redovitog školovanja zbog bolesti, a najduže do 21. godine života.

Članak 11.

Doplatak za djecu pripada i
za vrijeme dok je dijete zbog bolesti spriječeno redovito pohađati srednju školu.

Članak 12.

Za dijete s težim oštećenjem
zdravlja, utvrđenom prema propisima iz socijalne skrbi, a čije je oštećenje
nastalo prije navršene 18. godine života, pripada doplatak za djecu do kraja
kalendarske godine u kojoj navršava 27 godina života.

Članak 13.

Doplatak za djecu ne pripada
za vrijeme dok je djetetu na teret sredstava iz državnog proračuna, odnosno
proračuna lokalne i područne (regionalne) samouprave osiguran stalan smještaj u
ustanovi prema posebnim propisima.

Članak 14.

Doplatak za djecu ne pripada
za vrijeme dok se dijete nalazi na školovanju u inozemstvu.

Članak 15.

Stupanjem djeteta u brak,
prestaje pravo na doplatak za djecu za to dijete.

III. STJECANJE PRAVA NA DOPLATAK ZA DJECU I VISINA DOPLATKA ZA DJECU

Članak 16.

Pravo na doplatak za djecu stječe korisnik pod uvjetom:

1. da mu ukupni dohodak ostvaren u prethodnoj kalendarskoj godini po članu
kućanstva mjesečno ne prelazi 40% proračunske osnovice (u daljnjem tekstu:
dohodovni cenzus), i

2. da živi u kućanstvu s djetetom.

Članak 17.

Ako ukupan dohodak po članu
kućanstva korisnika mjesečno ne prelazi 20% od proračunske osnovice, korisniku
pripada doplatak za djecu u visini 9% proračunske osnovice, po djetetu.

Članak 18.

Ako ukupan dohodak po članu
kućanstva korisnika mjesečno iznosi između 20% i 40% proračunske osnovice,
korisniku pripada doplatak za djecu u visini od 5% proračunske osnovice, po
djetetu.

Članak 19.

(1) Ukupni dohodak kućanstva
jest zbroj dohotka (dohodak od nesamostalnog rada, dohodak od samostalne
djelatnosti, dohodak od imovine i imovinska prava, dohodak od kapitala, dohodak
od osiguranja) i drugih primanja koje ostvari korisnik i članovi njegovog kućanstva
prema propisima o porezu na dohodak i odred­bama ovoga Zakona.

(2) Dohodak u smislu ovoga
Zakona smatra se: plaća ostvarena kod poslodavca za rad u tuzemstvu i
inozemstvu, mirovine i drugi dohoci iz prijašnjih odnosa po osnovi rada,
dohodak od obrtničke djelatnosti, slobodnih zanimanja, poljoprivrede i šumarstva
i od drugih samostalnih djelatnosti, dohodak od zakupnina i najamnina, dohodak
od iznajmljivanja postelja, soba i apartmana putnicima i turistima, dohodak od
vremenski ograni­čenog ustupa autorskih prava, prava industrijskog vlasništva i
drugih imovinskih prava, dohodak od otuđenja i davanja na korištenje nekretnina
i imovinskih prava, dohodak od dividenda i udjela u dobiti i kamata i dohodak
po osnovi osiguranja života i dobrovoljnoga mirovinskog osiguranja.

(3) Druga primanja u smislu ovoga Zakona su: mirovine ostvarene u
inozemstvu, naknade za vrijeme privremene spriječenosti za rad, naknade za
porodni dopust i naknade zbog nezaposlenosti.

(4) Pod ukupnim dohotkom članova kućanstva, u smislu ovoga Zakona,
podrazumijeva se dohodak iz stavka 1., 2. i 3. ovoga članka umanjen za iznos
poreza i prireza.

Članak 20.

(1) Pod kućanstvom korisnika razumijeva se zajednica života, privređivanja
i trošenja ostvarenoga ukupnog dohotka svih članova obitelji bez obzira na
stupanj srodstva.

(2) Kod određivanja prava na doplatak za djecu i visine doplatka
primjenom dohodovnog cenzusa ukupan dohodak ostvaren u prethodnoj kalendarskoj
godini dijeli se na sve članove kućanstva.

Članak 21.

(1) Za dijete bez oba roditelja ili ako su oba roditelja nepoznata ili
nepoznatog prebivališta ili potpuno i trajno nesposobna za samostalan život i
rad ili im je oduzeta poslovna sposobnost i za dijete s oštećenjem zdravlja
prema propisima iz socijalne skrbi, iznos doplatka za djecu iz članka 17. i 18.
ovoga Zakona uvećava se za 25%.

(2) Za dijete bez jednog roditelja ili za dijete čiji je jedan roditelj
nepoznat ili nepoznatog prebivališta ili potpuno nesposoban za samostalan život
i rad ili mu je oduzeta poslovna sposobnost, iznos doplatka za djecu iz članka
17. i 18. ovoga Zakona uvećava se za 15%.

Članak 22.

Za dijete s težim oštećenjem zdravlja prema propisima iz socijalne
skrbi, doplatak za djecu određuje se u svoti od 25% od proračunske osnovice,
neovisno o ukupnom dohotku po članu kućanstva mjesečno.

IV. OSTVARIVANJE PRAVA I ISPLATA DOPLATKA ZA DJECU

Članak 23.

(1) Postupak za ostvarivanje prava na doplatak za djecu pokreće korisnik
pisanim zahtjevom.

(2) Pravo na doplatak za djecu pripada od dana podnošenja zahtjeva, ako
su ispunjeni uvjeti propisani za stjecanje prava na doplatak.

Članak 24.

(1) Zahtjev za ostvarivanje prava na doplatak za djecu podnosi se nadležnoj
ustrojstvenoj jedinici Zavoda, prema mjestu prebivališta podnositelja zahtjeva.

(2) O pravu na doplatak za djecu rješava u prvom stupnju ustrojstvena
jedinica Zavoda, na čijem je području prebivalište podnositelja zahtjeva.

Članak 25.

(1)  O žalbi protiv prvostupanjskog rješenja o pravu na doplatak za
djecu rješava središnja ustrojstvena jedinica Zavoda.

(2)  Žalba ne odgađa izvršenje rješenja.

(3)  Rješenje o žalbi donijeto u drugom stupnju konačno je u upravnom
postupku i protiv njega se može pokrenuti upravni spor.

Članak 26.

Doplatak za djecu isplaćuje
se u mjesečnim svotama i to u tekućem mjesecu za protekli mjesec.

Članak 27.

Korisnik doplatka za djecu
podnosi nadležnoj ustrojstvenoj jedinici Zavoda dokaze o ukupnom dohotku kućanstva
ostvarenom u prethodnoj kalendarskoj godini, u svakoj godini do 1. ožujka radi
utvrđivanja prava i određivanja visine doplatka za tu godinu.

Članak 28.

(1) Korisnik doplatka za
djecu dužan je nadležnoj ustrojstvenoj jedinici Zavoda prijaviti svaku promjenu
u tijeku godine, radi koje je došlo do promjene u ispunjavanju uvjeta za
ostvarivanje prava na doplatak za djecu ili izmjenu svote doplatka za djecu i
to u roku od 15 dana od dana nastale promjene.

(2) Kada se u tekućoj
kalendarskoj godini izmijene činjenice i okolnosti u pogledu visine ukupnog
dohotka kućanstva koje su isključivale stjecanje prava na doplatak ili zbog
kojih je korisniku pripadao manji iznos doplatka za djecu (zbog promjene u
broju ili svojstvu djece ili članova kućanstva), korisnik stječe pravo na
doplatak ili mu se povećava iznos doplatka za djecu od prvog dana idućeg
mjeseca po prijavi nastale promjene.

Članak 29.

(1) Kada se u tekućoj
kalendarskoj godini izmijene činjenice i okolnosti zbog kojih korisniku
prestaje pravo na doplatak, o tome se donosi rješenje, a isplata se obustavlja
posljednjeg dana u mjesecu u kojem je došlo do promjene.

(2) Iznimno, kada korisniku
doplatka prestaje pravo zbog gubitka svojstva osobe koja može biti korisnik ili
dijete umre ili izgubi svojstvo za koje je utvrđeno pravo, isplata se
obustavlja posljednjeg dana u mjesecu i bez donošenja rješenja, osim kada to
korisnik izričito zahtijeva.

(3) Kada se u tekućoj
kalendarskoj godini poveća ukupan dohodak kućanstva koji uvjetuje gubitak prava
na doplatak, pravo se gubi od prvoga dana idućeg mjeseca od dana nastale
promjene.

Članak 30.

Ako se utvrdi da korisnik
doplatak za djecu ne koristi za uzdržavanje i odgoj djece, nadležno tijelo
socijalne skrbi odredit će isplatu doplatka drugoj osobi i o tome izvijestiti
Zavod.

V. FINANCIRANJE DOPLATKA ZA DJECU

Članak 31.

Sredstva za financiranje
doplatka za djecu osiguravaju se u državnom proračunu.

VI. NADZOR

Članak 32.

(1) Nadzor nad zakonitošću rada Zavoda u poslovima pro­ved­be doplatka
za djecu obavlja Državni zavod za zaštitu obitelji, materinstva i mladeži (u
daljnjem tekstu: Državni zavod), u skladu s posebnim propisom.

(2) Zavod je obvezan najmanje jedanput godišnje podnijeti izvješće o
svojem radu na poslovima doplatka za djecu Državnom zavodu i Ministarstvu rada
i socijalne skrbi.

Članak 33.

(1) Zavod vodi očevidnik o korisnicima prava na doplatak za djecu i o
djeci za koju pripada doplatak.

(2) Sadržaj i način vođenja očevidnika iz stavka 1. ovoga članka
propisuje ravnatelj Državnog zavoda uz prethodno pribavljeno mišljenje
ravnatelja Zavoda.

VII. NAKNADA ŠTETE

Članak 34.

Korisnik doplatka za djecu dužan je Zavodu nadoknaditi štetu koja
nastane zbog nepripadne i nepravilne isplate doplatka:

1. ako ostvari doplatak za djecu na koji nema pravo ili ga ostvari u višoj
svoti nego što mu pripada na temelju neistinitih i netočnih podataka za koje je
znao ili morao znati da su neistiniti i netočni,

2. ako u određenom roku ne
prijavi promjene koje uzrokuju gubitak prava na doplatak za djecu ili utječu na
visinu doplatka, a znao je ili morao znati za te promjene,

3. ako mu je isplaćen
doplatak na koji nije imao pravo prema rješenju ili je doplatak isplaćen u većoj
svoti od svote određene u rješenju kojim je utvrđeno pravo i svota doplatka.

VIII. KAZNENE ODREDBE

Članak 35.

Korisnik doplatka za djecu kaznit će se za prekršaj novčanom kaznom u
iznosu od 1.000,00 do 5.000,00 kuna ako:

1. ostvari pravo na doplatak za djecu na osnovi neistinitih i netočnih
podataka datih nadležnom prvostupanjskom tijelu,

2. ne prijavi u propisanom roku svaku promjenu koja utječe na gubitak
prava na doplatak za djecu ili na smanjenje svote doplatka za djecu.

IX. PRIJELAZNE I ZAVRŠNE ODREDBE

Članak 36.

O zahtjevima za ostvarivanje prava na doplatak za djecu, podnesenim do
dana početka primjene ovoga Zakona, rješavat će se prema propisima koji su važili
do toga dana.

Članak 37.

(1) Korisnicima doplatka za djecu koji su pravo na doplatak ostvarili
prema propisima koji su važili do 31. prosinca 2001. pripada doplatak za djecu
u iznosu utvrđenom prema odredbama ovoga Zakona ovisno o dohodovnome cenzusu
utvrđenom prema ovom Zakonu, uzimajući u obzir prihode kućanstva utvrđene za
2000. godinu prema Zakonu o doplatku za djecu (»Narodne novine«, br. 77/99.,
145/99., 25/00., 41/00. i 64/00.).

(2) Rješenje iz stavka 1. ovoga članka o utvrđenom pravu na doplatak od
1. siječnja 2002., Hrvatski zavod za mirovinsko osiguranje donijet će po službenoj
dužnosti u roku od 60 dana od dana stupanja na snagu ovoga Zakona.

Članak 38.

Korisnicima koji su ostvarili
doplatak za djecu s težim oštećenjem zdravlja utvrđenom prema propisima iz
socijalne skrbi do dana primjene ovoga Zakona, pripada pravo na doplatak za
djecu i nakon navršene 27. godine života, do donošenja posebnog propisa o
pravima osoba s invaliditetom.

Članak 39.

Propis iz članka 33. stavka
2. ovoga Zakona donijet će se u roku od 60 dana od dana početka primjene ovoga
Zakona.

Članak 40.

Na dan početka primjene ovoga Zakona prestaje važiti Zakon o doplatku za
djecu (»Narodne novin«, br. 77/99., 145/99., 25/00., 41/00. i 64/00.).

Članak 41.

Ovaj Zakon stupa na snagu osmoga dana od dana objave u »Narodnim
novinama«, a primjenjuje se od 1. siječnja 2002.

Klasa:
143-01/01-01/01

Zagreb, 19. listopada 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

if !supportEmptyParas endif

Zakon, NN 94/2001-1588